**Trandafir Bianca-Iuliana**

**Colegiul Național ,,Gh. Vrânceanu” Bacău**

**Viitoarea carieră se construiește prin tine**

Pornind de la afirmația scriitorului Baltazar Gracian, ,,Sunt ocupații ciudate, care sunt moliile timpului prețios. A te ocupa cu ceva nepotrivit e mai rău decât a nu face nimic”, putem afirma că o carieră strălucită este țelul spre care omul contemporan aderă.

Consider că ocupația, profesiunea sau domeniul de activitate (termeni asociați de dicționarul explicativ cuvântului carieră), marchează un anumit spațiu de manifestare al individului, astfel personalitatea umană se manifestă în adevărata sa plenitudine în activitatea susținută la locul de muncă.

Uneori, tindem să ne dorim o carieră într-un domeniu nepotrivit nouă, pentru care nu avem aptitudini sau calităţi, așa încât, influențați de dorința celor apropiați sau de sfaturile rău îndreptate sau receptate, unii oameni ajung să descopere prea târziu că de fapt ceea ce studiază sau profesează nu este în concordanță cu ceea ce ei își doresc, pot face.

Pentru a nu ajunge în acest impas, această problemă ar trebui gestionată de timpuriu, astfel eu cred că adolescenții, de cele mai multe ori victimele propriilor temeri și ușor de manipulat și persuadat, ar trebui să fie ajutați să-și descopere atuurile, calitățile, domeniile în care s-ar descurca nu bine, ci foarte bine, pentru că aflând la ce ești bun, la ce ai talent natural, nu rămâne decât să șlefuiești, să muncești și să-ți urmezi vocația.

Se poate observa că ne întȃlnim și cu acest cuvânt, vocație, care este într-o strânsă legatură cu așa-zisa carieră, dacă nu este chiar un raport direct proporțional între cei doi termeni cheie. Sunt de părere că odată cu descoperirea vocației, a chemării individuale, drumul spre o carieră de succes este deschis.

De când este mic, omul este bombardat cu anumite meserii și ajung să aibă repulsie față de altele, fetițele se joacă de-a doctorii și profesoarele, baieții sunt piloți și generali, un joc nevinovat și dovada sinceră a inocenței, însă aceste lucruri reliefează imaginea promovată chiar și de către părinți, care nu ajută copiii să se descopere, să înțeleagă ce anume presupune o meserie, ci ajung să pună la adolescență veșnica întrebare ,,Tu ce vrei să te faci? Ce vrei să urmezi?”. Frustrarea apare atunci când adolescentul nu vrea să-și dezamăgească părinții care odinioară erau mândri că se juca de-a doctorul și pilotul, dar știe că nu se pliază acestui șablon, simte că în altă parte e chemarea sa, însă nu vede încotro să meargă, ceva îi perturbă simțurile și are nevoie de sprijin, nu de instanțe acuzatoare. Dau dovadă de paralelism sentimental, însă fără a conștientiza că sunt agresivi, anxioși sau colerici. E în firea lor, e o perioadă instabilă din punct de vedere emoțional, hormonal și fizic, schimbările fiind copleșitoare, astfel  adolescenții, din orgoliul imens și încăpățânarea absolută, fac apel la calmul, rabdarea și toleranța adulților, dorind să îi ajute se facă mai ușoară pătrunderea lor în lumea adulților presărată cu griji, probleme, dar și alte bucurii și feluri de a te împlini. Adolescenții au nevoie de aceeași mână care i-a învățat să meargă, au nevoie de sfaturile prețioase ale adulților, de îndrumare în viață, de motivație spre a găsi cea mai potrivită carieră.

În concluzie, consider că orientarea vocațională și dezvoltarea personală introduse în școli ar fi un pas important și foarte folositor adolescenților ,,rătăciți” care încă își caută vocația, nevrând să eșueze în viitoarea lor carieră și care doresc a face ceva ce le place, căci numai făcând ceva pe placul sufletului tău poți evolua. Fiecare din noi aspiră spre scopuri înalte, dar așa cum spunea Anton Pann ,,Mulți au avut aptitudini extraordinare, însă fiindcă nu au avut curaj, ei au trăit ca niște morți și au sfârșit prin a fi îngropați în activitatea lor”, ca adolescenți, nu vrem să fim acaparați de frică, să nu încercăm și apoi să ne întrebăm ,,cum ar fi fost dacă...?” astfel însumând un regret. Eu personal nu știu ce carieră să urmez, sunt încă în căutarea talentului natural, dar știu sigur că nu vreau să regret alegerea făcută. Nu îmi doresc bogăție materială, ci împliniri sufletești, căci, după parerea mea, acestea stau la baza unei ,,cariere de succes”.